Žitňanská, Lucia, ministerka spravodlivosti SR (2010-10-19):
Ďakujem pekne za slovo, pán predseda. Vážené dámy, vážení páni, vláda predkladá parlamentu novelu Občianskeho zákonníka a novelu zákona o slobodnom prístupe k informáciám, ktorého cieľom je jednoznačne zaviesť pravidlá, ktoré zabezpečia transparentné a hospodárne nakladanie s verejným majetkom a s verejnými prostriedkami. Podľa navrhovanej právnej úpravy budú všetky písomné zmluvy tzv. povinných osôb podľa zákona o slobodnom prístupe k informáciám zverejnené na internete. Ich účinnosť bude podmienená zverejnením na internete. Na internete budú zverejnené všetky objednávky a faktúry, ktoré sa týkajú nakladania s majetkom štátu. Navyše navrhovaná právna úprava tiež zavádza možnosť odstúpenia od zmluvy, ak sa po zverejnení ukáže, že štát uzavrel zmluvu, ktorá je ekonomicky nevýhodná. Ruší sa tiež možnosť uzatvárania tzv. nevypovedateľných zmlúv a do právneho poriadku sa tiež zavádza tzv. imperatívna norma pre prípad, že zmluvný vzťah, ktorý podlieha zverejneniu, by mal v sebe obsahovať cudzí prvok. To znamená, pokiaľ by sa právna úprava, ktorú navrhujeme, chcela obchádzať tým, že zmluva sa podriadi právnemu poriadku iného štátu, ktorý povinnosť zverejňovať neobsahuje. Ja musím povedať, že ma veľmi teší, že táto novela má konečne šancu na úspech. Hovorím to takýmto spôsobom, pretože táto právna úprava nie je v tomto parlamente žiadnou novinkou. Bola predmetom rokovania parlamentu zhruba rok a pol spätne a ja som naozaj veľmi rada, že táto vláda to myslí skutočne vážne so zverejňovaním zmlúv. Pretože verím a som rada, že naozaj tento návrh má podporu celej koalície, pretože veríme, že zverejňovanie zmlúv a naozaj dôsledné a dôkladné oko občana, prípadne mimovládneho sektora, zvýši tlak na orgány verejnej moci, zvýši sa tým aj predpoklad, že tieto orgány budú hospodáriť naozaj zodpovedne. Myslím si, že po toľkých rokoch a po predchádzajúcom období naozaj nastal čas skoncovať s nevýhodnými zmluvami, predraženými zmluvami pre štát a myslím si, že je naozaj dobrou cestou začať so zverejňovaním zmlúv, pretože len tak docielime to, aby za zatvorenými dverami ministerstiev, úradov, obcí sa neuzatvárali nevýhodné zmluvy. Chcem upozorniť na to, že naozaj tento návrh zákona sa netýka len ministerstiev alebo ústredných orgánov, ale týka sa aj obcí a miest. Som presvedčená o tom, že je to rovnako dôležité, pretože dnes aj mestá a obce nakladajú s obrovskými majetkami, a je rovnako dôležité, aby aj tento majetok bol spravovaný zodpovedne a hospodárne. A dokonca, myslím si, že je dôležité pripomenúť, že tu si berieme možno príklad z miest a obcí, pretože je viacero obcí a miest, ktoré nám už ukázali, že zverejňovať zmluvy, objednávky, faktúry je možné, že to nespôsobuje problémy, ale, naopak, zvyšuje to dôveryhodnosť vedenia obce a zvyšuje to hospodárnosť a zodpovednosť pri nakladaní s majetkom obce. Môžem vymenovávať veľa miest a obcí, môžem pripomenúť priekopníka, či je to mesto Šaľa pod vedením primátora Alföldiho a viceprimátora Mečiara, môžem spomenúť Žilinu, ktorá zverejnila medzičasom už stovky zmlúv na internete, ale takýchto miest a obcí by som ako príklad mohla uvádzať viac. A treba povedať naozaj dobrovoľne nám ukázali, že je to možné aj technicky, aj právne, aj politicky. Zákon pamätá aj na obce, ktoré nemajú internet, pretože pre nich sa dáva možnosť zverejňovať zmluvy v Obchodnom vestníku tak, aby zákon bol vykonateľný aj pre malé obce, ktoré, naozaj, dnes nemajú webovú stránku, alebo nie sú pripojené na internet. Chcem zdôrazniť aj to, že zákon nerieši len zverejňovanie zmlúv, ale pamätá aj na to, aby nebolo možné uzatvárať dlhodobé nevýhodné zmluvy, zmluvy, ktoré obsahujú klauzulu automatického predĺženia platnosti pokiaľ mesto, obec, štát túto zmluvu v krátkom čase pred uplynutím účinnosti zmluvy túto zmluvu nevypovedia. Myslím si, že naozaj je dôležité zaviesť jasné pravidlá, transparentnosť do nakladania s majetkom štátu. Som presvedčená o tom, že tento návrh zákona to umožňuje, a preto verím, že nájde podporu nielen v radoch vládnej koalície, ale že nájde podporu naprieč politickým spektrom. Ďakujem pekne a prosím o podporu tohto návrhu zákona. Ďakujem pekne.